Fire børn mellem fire og 12 år, der ifølge Nordjyllands Politi har været ofre for incest, er blevet afhørt og optaget på video. Det fortæller Rikke Poulsen fra Nordjyllands Politi, der er anklager i sagen, hvor børnenes forældre og en veninde til moren er sigtet for at have forgrebet sig seksuelt på børnene. - Børnene er blevet videoafhørt, og blandt andet derfor mener vi, at de sigtede ikke længere kan påvirke efterforskningen i sagen, siger Rikke Poulsen til Ritzau. Børnenes forældre, en kvinde på 26 og en 33-årig mand er blevet løsladt i sagen. Det samme er kvindens 30-årige veninde, som også er sigtet i sagen. Forældrene blev løsladt onsdag aften. De skulle efter planen have været i retten onsdag for at få deres varetægtsfængsling forlænget. Morens 30-årige veninde blev løsladt i sagen tidligere onsdag, og dermed er alle sigtede nu på fri fod. - Nu mener vi ikke længere, at der er grundlag for at holde dem fængslet, og vi skal jo ikke holde på folk længere end nødvendigt. Det må vi heller ikke, fortæller Rikke Poulsen. Sigtelserne mod alle tre bliver ifølge Rikke Poulsen opretholdt, og politiet skal nu finde ud af, om der er grundlag for at rejse tiltale i sagen. - Det er for tidligt at sige noget om endnu. Der er stadigvæk mere, som skal efterforskes. Men vi bestræber os på at arbejde hurtigt i den her type sager, siger Rikke Poulsen. /ritzau/

Referat:
Politiet har optaget forklaringer fra formodede sexkrænkede
børn i incestsag fra Hirtshals.